ખેડા નગરમાં દુકાનદારો કરતાં લારીઓનું પ્રમાણ ખૂબ જ વધી ગયું છે. તેમ છતાં પાલિકા દ્વારા કોઇ જ કાર્યવાહી કરવામાં આવી નથી. તેનું એક જ કારણ છે કે અગાઉ પાલિકા દરેક લારીવાળા પાસેથી રોજ રૂ. ૧૦ લેખે પૈસા ઉઘરાવતી હતી. જેથી કરીને લારીવાળા પણ જાણે પોતે જ રસ્તા પરના માલિક હોય તેવું વર્તન કરી રહ્યા હતા. પરંતુ છેલ્લે નવી બોડી આવ્યા બાદ હાલમાં લારીવાળા પાસે રૂ. ૧૦ લેવાનુ બંધ કરી દેવાયું છે. પરંતુ લારીવાળા માટે યોગ્ય જગ્યા ફાળવણી કરવામાં આવી નથી. પાલિકા સી.ઓ તથા સભ્યો તેમછતાં પણ હજુ સુધી લારીવાળા માટે કોઈ જગ્યા ફાળવણી માટે ગલ્લા તલ્લા કરી રહી છે. ઘણા સમય પહેલા લારીવાળા એક અલગ ઝોન ઉભો કરવા માટે લાયન્સ હોલની બાજુમાં જગ્યા પુરાણ કરીને બનાવી હતી. પરંતુ તે જગ્યા પણ કેટલાય વખતથી તૈયાર છે. તેમ છતાં લારીવાળાઓ મનફાવે ત્યાં ઉભા રહે છે. ખેડાના ઘણા વેપારીઓ તો પોતાની દુકાન પાસે લારીવાળાને ઉભા રાખીને તેઓ લારીવાળા પાસે ભાડુ વસુલે છે. સ્થાનિકોની માંગ છે કે, ખેડામાંથી થઈ રહેલા લારીઓવાળાથી આમ જનતાને છૂટકારો મળે અને લારીવાળાઓને અત્યારે હાલમાં જે જગ્યા તૈયાર છે. તેઓને જગ્યા ફાળવવામાં આવે. જેથી કરીને દબાણ ન થાય અને ટ્રાફિક પણ ન થાય. સરદાર ચોકમાં તો લારીવાળાના લીધે સરદારની પ્રતિમા દેખાતી જ નથી. તેની ચારેબાજુ દબાણ કર્યુ હોવાથી સરદારની પ્રતિમા પાસે જવું હોય તો પણ જવાનો રસ્તો નથી. વધુ એક પ્રતિમા વીર ભગતસિંહ ચોકમાં ભગતસિંહની છે. ત્યાં પણ લોકો ભગતસિંહ ચોકમાં પ્રતિમાની સામે અને આજુબાજુ બધે જ ગાડીઓ પાર્ક કરી દે છે. જેથી કરીને ખેડાના સ્થાનિકોને બહાર જવું હોય તો ખૂબ જ તકલીફ પડે છે. ત્યાં મામલતદાર ઓફિસ હોવાથી બહારગામથી આવતા નગરજનો તથા અન્ય લોકો મનફાવે તેમ પાર્કીંગ કરે છે. આ પ્રશ્નનું નિરાકરણ કરવામાં આવે તેવી નગરજનોની માગણી છે.